Authenticator-app uden reklamer, sporing eller tech-giganter

Det schweiziske firma Proton, kendt for krypteret mail og VPN, udvider nu sit digitale værn med en ny app: Proton Authenticator. En open source-app til to-faktor-autentificering (2FA), der gør op med reklamer, sporing og afhængighed af Google og Microsoft.

Og det er ikke bare endnu en kodegenerator. Proton lægger vægt på gennemsigtighed og brugerkontrol – og lover, at dine engangskoder hverken ender i hænderne på annoncefirmaer eller bliver gemt ukrypteret i skyen.

Kryptering hele vejen

Hvor mange andre 2FA-apps enten er lukkede systemer eller kræver manuel backup, har Protons kodegenerator end-to-end-kryptering hele vejen – også når dine sikkerhedskoder automatisk bliver sikkerhedskopieret i skyen. Det betyder, at ikke engang Proton selv kan tilgå dine data. Du kan også importere dine eksisterende 2FA-konti fra andre apps, så du ikke skal starte forfra.

– To-faktor-autentificering er essentiel for alle – ikke kun dem, der går op i privatliv. Proton Authenticator er udviklet til alle, der vil have en sikker, gennemsigtig og nem måde at beskytte deres konti på, siger Eamonn Maguire, chef for kontosikkerhed hos Proton.

Et friere alternativ

Sammenligning af Proton Authenticator og alternativerne.

Proton har i årevis forsøgt at give brugerne alternativer til tech-giganternes platforme, og med kodegeneratoren træder de direkte ind på et felt domineret af Google og Microsoft. Forskellen er tydelig: Ingen sporing, ingen annoncer, og alt er open source.

Proton Authenticator er gratis og kan downloades til iOS, Android, Windows, macOS og Linux – helt uden bindinger.

Så hvis du gerne vil styrke din digitale sikkerhed uden at gå på kompromis med dit privatliv, er Proton Authenticator måske dit næste værktøj i værktøjskassen.

Authenticator-app uden reklamer, sporing eller tech-giganter